2. ลักษณะการประกอบธุรกิจ

  2.1 ความเป็นมา

  บริษัทเริ่มประกอบธุรกิจบันเทิงและสันทนาการเมื่อปี 2526 และในปี 2537
  บริษัทได้แปรสภาพเป็นบริษัทมหาชนจำกัด
  พร้อมกับเสนอขายหุ้นสามัญเพิ่มทุนให้แก่ประชาชนทั่วไปและเข้าจดทะเบียนในตลาดหลักทรัพย์แห่งประเทศไทย
  บริษัทเป็นผู้ประกอบธุรกิจด้านบันเทิงรายแรกๆ ของประเทศไทยในขณะนั้น
  โดยกลุ่มผู้ก่อตั้งและคณะผู้บริหารเป็นกลุ่มเดียวกันมาโดยตลอด
  และในช่วงที่ผ่านมาไม่มีการเปลี่ยนแปลงผู้ถือหุ้นรายใหญ่ของบริษัทแต่อย่างใด

  ในอดีตที่ผ่านมาการดำเนินธุรกิจหลักของบริษัท คือ ธุรกิจเพลง โดยมีการผลิตและสร้างสรรค์
  ผลงานออกมาในแนวเพลงไทยสากลเป็นส่วนใหญ่
  ต่อมาบริษัทได้ขยายการลงทุนไปยังธุรกิจภาพยนตร์ และธุรกิจสื่อประเภทต่างๆ ได้แก่ สื่อโทรทัศน์
  และสื่อวิทยุ ทำให้สามารถดำเนินธุรกิจได้อย่างครบวงจรและใช้สื่อต่างๆ
  ที่มีอยู่ในการสนับสนุนธุรกิจซึ่งกันและกัน และจากความสำเร็จในการประกอบธุรกิจ
  บริษัทจึงได้ขยายธุรกิจทั้งในแนวกว้างและแนวลึก
  เพื่อให้ครอบคลุมธุรกิจบันเทิงที่ครบวงจรมากยิ่งขึ้น โดยในระหว่างปี 2539 ถึง 2540
  บริษัทได้ขยายธุรกิจไปยังธุรกิจสื่อสิ่งพิมพ์ รวมทั้งธุรกิจในต่างประเทศและธุรกิจ Edutainment
  ในระหว่างปี 2541 และ 2542 ในปี 2543 บริษัทได้ขยายธุรกิจไปยังธุรกิจ Entertainment
  online ในปี 2544 เป็นปีที่กลุ่มบริษัทได้ทำการปรับราคาขายสินค้าเพลงทั้ง เทป ซีดี และ วีซีดี
  เพื่อลดช่องว่างราคาขายระหว่างสินค้า ถูกกฎหมายและสินค้าละเมิดลิขสิทธิ์ลง
  และทำการรณรงค์ให้มีการซื้อสินค้าที่ถูกกฎหมาย
  และเป็นปีแรกที่กลุ่มบริษัทได้เริ่มดำเนินการจัดเก็บค่าลิขสิทธิ์จากผู้ประกอบการคาราโอเกะทั่วประเทศที่ใช้สินค้าเพลงของกลุ่มบริษัทในทางการค้าทั้งนี้เพื่อเป็นการคุ้มครองภูมิปัญญาของผู้สร้างสรรค์ผลงานเพลงอันมีลิขสิทธิ์
  และยังถือเป็นแหล่งรายได้ที่มีศักยภาพแหล่งหนึ่งของกลุ่มบริษัท

  ในระหว่างปี 2545 มีเหตุการณ์สำคัญหลายประการอันได้แก่
  การที่บริษัทได้รับการอนุมัติจากที่ประชุมคณะกรรมการบริษัทครั้งที่ 1/2545 ประชุมเมื่อวันที่ 28
  กุมภาพันธ์ 2545 ให้ทำการซื้อหุ้นคืน (Treasury Stocks) ในระหว่างวันที่ 2 เมษายน 2545
  ถึง 2 ตุลาคม 2545 ในจำนวนไม่เกิน 4.5 ล้านหุ้น หรือร้อยละ 9 ของหุ้นที่จำหน่ายทั้งหมด
  (มูลค่าที่ไว้หุ้นละ 10 บาท) ในวงเงินไม่เกิน 500 ล้านบาท
  โดยเมื่อสิ้นสุดระยะเวลาซื้อคืนดังกล่าว บริษัทได้ซื้อหุ้นคืนทั้งหมด 10 ล้านหุ้น (มูลค่าที่ไว้หุ้นละ 1
  บาท) หรือคิดเป็นร้อยละ 2 ของหุ้นที่จำหน่ายทั้งหมด โดยมีมูลค่าหุ้นที่ซื้อทั้งหมด 157 ล้านบาท
  และบริษัทได้ทำการลดมูลค่าที่ตราไว้ของหุ้นจาก 10 บาท เป็น 1 บาทในเดือนกรกฎาคม 2545
  โดยได้รับการอนุมัติจากที่ประชุมวิสามัญผู้ถือหุ้นครั้งที่ 1/2545 ประชุมเมื่อวันที่ 16 กรกฎาคม
  2545

  การเปลี่ยนแปลงที่สำคัญอีกประการหนึ่ง
  ได้แก่การปรับโครงสร้างของกลุ่มบริษัทเพื่อให้เกิดความคล่องตัว
  และความชัดเจนในการบริหารยิ่งขึ้น โดยได้มีการโอนขายบริษัทย่อยที่มีผลการดำเนินงานขาดทุน
  หรือหยุดดำเนินการจำนวนทั้งสิ้น 10 บริษัทให้แก่บริษัท จีเอ็มเอ็ม โฮลดิ้ง จำกัด
  ซึ่งเป็นบริษัทที่บริษัทถือหุ้นเต็มร้อยละ 100 โดยในเดือนมิถุนายน 2545 บริษัท
  และบริษัทในเครือได้โอนขาย บริษัท แกรมมี่ ภาพยนตร์ จำกัด บริษัทแกรมมี่ ไดเร็คท์ จำกัด
  บริษัท แกรมมี่ แมจิกซ์ จำกัด บริษัท เวอร์เทกซ์ วิชั่น จำกัด และบริษัท เอ็มจีเอ รีเทล จำกัด
  ให้แก่ บริษัท จีเอ็มเอ็ม โฮลดิ้ง จำกัด ในราคามูลค่าตามบัญชี ณ วันที่ 31 ธันวาคม 2544
  ซึ่งผ่านการตรวจสอบจากผู้สอบบัญชี ต่อมาในเดือน สิงหาคม 2545 บริษัทได้มีการโอนขาย บริษัท
  เมจิค ฟิลม์ จำกัด ให้แก่ บริษัท จีเอ็มเอ็ม โฮลดิ้ง จำกัด ในราคามูลค่าตามบัญชี ณ วันที่ 31
  สิงหาคม 2545 ต่อมาในเดือน พฤศจิกายน 2545 บริษัท และบริษัทในเครือได้มีการโอนขาย
  บริษัท แกรมมี่ เน็ตเวิร์ค จำกัด บริษัท กรีน บีนส์ จำกัด บริษัท แกรมมี่ คอมมิวนิเคชั่น จำกัด
  บริษัท มีฟ้าจำกัด ให้แก่ บริษัท จีเอ็มเอ็ม โฮลดิ้ง จำกัด ในราคามูลค่าตามบัญชี ณ วันที่ 30
  กันยายน 2545 ซึ่งผ่านการสอบทานจากผู้สอบบัญชี

  นอกจากนี้สืบเนื่องจากการนำ บริษัท จีเอ็มเอ็ม มีเดีย จำกัด (มหาชน)
  เข้าจดทะเบียนในตลาดหลักทรัพย์แห่งประเทศไทยในเดือนพฤศจิกายน 2545
  กลุ่มบริษัทได้มีการโอนขายบริษัทย่อยที่ประกอบธุรกิจสื่อ ได้แก่ ธุรกิจสื่อวิทยุ (บริษัท เรดิโอ
  คอนเซ็ป จำกัด และบริษัท มาสเตอร์แพลน จำกัด) ธุรกิจโทรทัศน์ (บริษัท เอ็กแซ็กท์ จำกัด
  บริษัท

  แมสมอนิเตอร์ จำกัด บริษัท ทีน ทอล์ก จำกัด บริษัท แกรมมี่ เทเลวิชั่น จำกัด และ บริษัท
  เลมอนกราส โปรดักชั่นส์ จำกัด) และธุรกิจสิ่งพิมพ์ (บริษัท อิมเมจ พับลิชชิ่ง จำกัด) รวมทั้งสิ้น
  8 บริษัทจาก บริษัท จีเอ็มเอ็ม แกรมมี่ จำกัด (มหาชน) และบริษัทในเครือมายังบริษัท
  จีเอ็มเอ็ม มีเดีย จำกัด (มหาชน) โดย 6 ใน 8 บริษัท (ยกเว้น บริษัท เรดิโอ คอนเซ็ป
  จำกัด และบริษัท เอ็กแซ็กท์ จำกัด) ได้ทำการโอนขายในเดือนสิงหาคม 2545
  และต่อมาในเดือนพฤศจิกายน 2545 ได้โอนขายบริษัท เอ็กแซ็กท์ จำกัด และ บริษัท เรดิโอ
  คอนเซ็ป จำกัด
  โดยราคาโอนขายที่ใช้ระหว่างกันทั้งสองครั้งเป็นราคามูลค่ายุติธรรมที่ได้รับการรับรอง
  และให้ความเห็นจากที่ปรึกษาทางการเงิน (บริษัทหลักทรัพย์ ไอบี จำกัด)

  นอกจากการปรับโครงสร้างกลุ่มบริษัทดังกล่าวข้างต้นแล้ว ในปี 2545
  ยังเป็นปีที่กลุ่มบริษัทได้เริ่มกลับมาให้ความสำคัญกับธุรกิจภาพยนตร์อีกครั้ง โดยมีการร่วมทุนกับ
  บริษัท หับโห้หิ้น บางกอก จำกัด ในการจัดตั้งบริษัท

  หับโห้หิ้น ฟิลม์ จำกัด โดยบริษัทถือหุ้นร้อยละ 51 ของทุนจดทะเบียน และเรียกชำระแล้ว 20
  ล้านบาท และได้ทำการผลิตภาพยนตร์ไทยเรื่อง 15 ค่ำ เดือน 11 (Mekhong Full Moon
  Party) และนำออกสู่สายตาประชาชนในเดือนตุลาคม 2545
  ซึ่งได้รับการตอบรับจากผู้ชมเป็นอย่างดี
  และได้รับรางวัลอันทรงเกียรติต่างๆมากมายจากงานประกวดภาพยนตร์ต่างๆ
  นอกจากนี้ยังได้มีการออกผลิตภัณฑ์ใหม่อันได้แก่ วีซีดีภาพยนตร์
  ซึ่งเป็นภาพยนตร์ที่มีทุนสร้างต่ำกว่าภาพยนตร์ที่สร้างฉายตามโรงทั่วไป และมุ่งจับตลาด Home
  Entertainment ซึ่งในปี 2545 กลุ่มบริษัทมีแผนที่จะพัฒนาการผลิตวีซีดีภาพยนตร์
  เพื่อเพิ่มรายได้จากส่วนนี้ในอนาคต

  2.2 ภาพรวมการประกอบธุรกิจของบริษัทและบริษัทในเครือ

  กลุ่มบริษัทมีนโยบายแบ่งการดำเนินงานในกลุ่มธุรกิจตามประเภทและลักษณะของธุรกิจ
  โดยปัจจุบันได้แบ่งธุรกิจของกลุ่มบริษัทออกเป็น 5 กลุ่มธุรกิจหลัก คือ

1.  ธุรกิจเพลง
    เริ่มตั้งแต่การสร้างสรรค์ผลงานเพลงที่มีคุณภาพเพื่อให้ได้เป็นมาสเตอร์เทปที่สมบูรณ์แบบพร้อมที่จะนำไปผลิตเป็นซอฟแวร์บันเทิงต่างๆ
    ในรูปของ เทป ซีดี และวีซีดี เป็นต้น เพื่อจัดจำหน่ายผ่านร้านค้าส่ง
    และร้านค้าปลีกที่กระจายอยู่ทั่วประเทศ รวมทั้งการจัดหา และบริหารศิลปิน
    การให้บริการรับจ้างผลิต และการจัดคอนเสิร์ต โดยแบ่งเป็นธุรกิจเพลงในประเทศ
    และต่างประเทศ

2.  ธุรกิจสื่อ ประกอบไปด้วย สื่อวิทยุ เป็นการผลิต และจัดรายการวิทยุในระบบเอฟเอ็ม
    โดยปัจจุบันกลุ่มบริษัทมีสถานีวิทยุ 5 สถานี สื่อโทรทัศน์
    เป็นการเช่าช่วงเวลาจากทางสถานีโทรทัศน์ ช่อง 3 5 7 9 และไอทีวี
    เพื่อผลิตรายการโทรทัศน์ประเภทต่างๆ รวมถึงการรับจ้างผลิต และสื่อสิ่งพิมพ์ เป็นการผลิต
    และจัดจำหน่ายนิตยสารแฟชั่น อิมเมจ และพ๊อคเก็ตบุ๊คที่ได้รับความนิยมต่างๆ

3.  ธุรกิจภาพยนตร์ เป็นการผลิตภาพยนตร์ โฆษณา ภาพยนตร์สร้างฉายตามโรง (Feature
    Films) และวีซีดีภาพยนตร์ โดยมีบริษัทในเครือ และหน่วยธุรกิจ จีเอ็มเอ็ม พิคเจอร์
    ซึ่งอยู่ภายใต้การดำเนินงานของบริษัท จีเอ็มเอ็ม แกรมมี่ จำกัด (มหาชน) ดูแลการผลิต

4.  ธุรกิจ Mobile & Internet Contents
    เป็นการดำเนินธุรกิจเกี่ยวกับการใช้เทคโนโลยี่เพื่อความบันเทิงทั้งในรูปแบบ wire และ
    wireless เข่น เว็บไซต์ eotoday.com และการโหลดเสียงเพลงเรียกเข้าโทรศัพท์มือถือ
    (Ringtones) เป็นต้น โดยปัจจุบันมีหน่วยธุรกิจอินเตอร์เน็ต
    ซึ่งอยู่ภายใต้การดำเนินงานของบริษัท จีเอ็มเอ็ม แกรมมี่ จำกัด (มหาชน) เป็นผู้ดูแล

5.  ธุรกิจการศึกษา เป็นการดำเนินการเกี่ยวกับกิจกรรมด้านบันเทิงเพื่อการศึกษา
    เช่นโรงเรียนสอนดนตรี การผลิตผลงานเพลง และสื่อสำหรับเด็ก

โดยมีโครงสร้างการถือครองหุ้นและรายละเอียดการประกอบธุรกิจของแต่ละกลุ่มดังนี้

โครงสร้างการถือครองหุ้นของบริษัท ณ วันที่ 31 ธันวาคม 2545

[]